રાજકીય પક્ષોની આ મેલી મથરાવટી હોવાને કારણે જ વહીવટી સુગમતા ખાતર નાના રાજ્યોની દલીલ થાય તેમાં પણ તરત રાજકારણ આવી જવાનું છે. ઉત્તર કર્ણાટકની માગણીને કારણે પણ આવી જ ગયું છે. હકીકતમાં તેની માગણી થઈ તેમાં જ રાજકારણ હતું, કેમ કે તેને મૂળભૂત રીતે લિંગાયત અને વીરાશૈવ લોકોની, યેદીયુરપ્પાના જૂથની અને ભાજપની માગણી તરીકે જોવામાં આવી હતી. તેનો પ્રતિકાર પણ રાજકીય રીતે જ સરકારે કર્યો. દેવે ગોવડાએ કહ્યું કે પોતાના જીવતેજીવત રાજ્યનું વિભાજન શક્ય નથી. નાના રાજ્યોની સાથે દિલ્હી, મુંબઈ, ચેન્નઇ, બેંગાલુરુ, હૈદરાબાદ, કોલકાતા, કાનપુર અને ચંડિગઢ એવા શહેરી કેન્દ્રોનું પણ અલગ વહીવટીતંત્ર વિચારી શકાય છે. પણ મુંબઈને બંને રાજ્યોથી અલગ કરવાની માગણી સાથે જ ભયંકર રાજકારણ શરૂ થઈ જાય. વહીવટી સરળતા અને ઝડપી વિકાસ બાજુએ રહી જાય અને પક્ષીય રાજકારણ કેન્દ્ર સ્થાને આવી જાય. પાછળ ભાષાનો, પછી જ્ઞાતિજૂથનો, સંપ્રદાયનો અને ધર્મનો મામલો પણ ના જોડાય તો જ નવાઈ લાગે.